**Basm nou**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe fața mea s-așază fluturi

Din încurcata fulguire

Dalbi ca-nceputul de săruturi,

Reci ca pupat de despărțire.

Îmi cad pe-obraz, se-ncurcă-n gene,

Pe buze, frunte și bărbie,

Iar prospețimea-n ger a iernii

Îmi șopotește Poezie.

E-o pace de aud cădere

De parcă dragostea suspină

Și-nsingurări fără putere

Se roagă-n liniștea senină.

Dar totodată ca-n minune

Și necrezută, și-așteptată

Ea spune, spune, spune, spune

Cuvintele visate-odată.

Întreg sunt prins de-o fermecare

Cu ochi închiși să nu pot prinde

Cum o ninsoare fără zare

E pretutindeni... pretutindeni...

Simțindu-mă ca în cătușe

Înstrăinat de libertate

Când propoziții jucăușe

Îmi cern cu slove înghețate.

Vreau ca să sper, iubi și crede

Frumosul că va fi în viață

Chiar dacă-n jur nu-i plaiul verde

Și-i tot în țurțurii de gheață.

Eliberat într-o poveste

Aud voroavele-i de seamă:

„Iar înainte mult mai este

Și basme noi te cheamă... cheamă...”

Victor Bragagiu